
Városhatáron belüli szuburbanizáció Pécs Gyükés példáján

Kulcsszavak: szuburbanizáció, zártkert, Pécs
A szuburbanizáció, mint az egyik legjelentősebb térszervező folyamat nem elhanyagolható
aspektusa amikor ez egy város határain belül zajlik. Egyik legjelentősebb színtere a városokhoz
csatolt falvakon kívül, a korábban mezőgazdasági jelleggel rendelkező egykori zártkertek. Ilyen
jellegű terület Pécs Gyükés, aminek példáján keresztül megvizsgáltam a városhatáron belüli
szuburbanizáció jelenlétét, dinamikáját és akadályait, valamint ehhez kapcsolódóan
megkíséreltem feltárni a városrész társadalmi összetételét, továbbá az elmúlt években lezajlott
beépítési változásokat. Ezen kérdések megválaszolása érdekében helyi lakosokat és a terület
önkormányzati képviselőjét kérdeztem félig strukturált interjúk formájában, valamint terepi
felmérést végeztem olyan szempontok szerint, amik átfogó képet adtak a városrész
szuburbanizációs folyamatairól. Kutatásom során arra következtetésre jutottam, hogy valóban
kimutatható Gyükés szuburbanizációja, azonban a folyamat megtorpant, ami elsősorban az
infrastruktúra hiányosságaira vezethető vissza.



